এখন আর আগের মতো চমক লাগে না; বরং বিরক্তই লাগে। কিন্তু পেশা বলে কথা। আর তো কিছু শেখেনি প্রদীপ পাল। কাজের সন্ধানে ঢাকা এসে দেখা হয় ওর গাঁয়ের সুনীল পালের সঙ্গে। গাঁয়ে প্রদীপের নামডাক হয়েছিল মূর্তি গড়ায়। দুর্গাপূজার সময় বালক বয়সে বাবা হরিশ পালের সঙ্গে মূর্তি গড়ায় লেগে যেত। কাজের নিষ্ঠায় বাবাকে ছাপিয়ে গেলে প্রদীপের নামও ছড়িয়ে পড়ে। সেই খবর পূজায় গ্রামে আসা সুনীল পালের কানেও আসে। সুনীলদের বাড়িতে বার্ষিক দুর্গাপূজা হয় আড়ম্বরে। সুনীল পালরা অবস্থাপন্ন। শিক্ষিত পরিবার। সুনীলের বাবা এলএমএফ ডাক্তার। বিস্তর জমিজমা। সুনীলরা জাত ব্যবসা করেন না। সুনীল বিসিএস পাস করে সরকারি আমলা হয়েছেন। তাঁর পোস্টিং এফডিসিতে। সেখানকার তিনি মহাপরিচালক। সুন্দরী শিক্ষিতা স্ত্রী। পূজার ছুটিতে সদলবলে গাড়ি নিয়ে গ্রামে বেড়াতে যান।